text: Fredericia hylder redningsfolk fredag
  09 februar 2016 kl. 08.46
  Fredag den 12. februar takker Fredericia alle, der tog del i rednings- og oprydningsarbejdet ved storbranden på Fredericia havn i sidste uge.
  Kun en hurtig og professionel indsats fra et samlet beredskab betød, at det kun blev til materiel skade ved storbranden. En flere dage lang indsats med slukning og oprydning markeres på fredag ved et uformelt arrangement i Fredericia Idrætscenter, hvor borgmester Jacob Bjerregaard (S) er vært.
   - Vi skylder vores beredskab, politi, hjemmeværn og alle de mange, der har gjort en ekstraordinær indsats for Fredericia, en kæmpe tak. Derfor inviterer vi alle, der har hjulpet og byens borgere til et fælles arrangement, hvor vi kan vise vores taknemmelighed, siger borgmester Jacob Bjerregaard.
  Arrangementet kommer i stand efter, at Jacob Bjerregaard på Facebook havde udtrykt sin anerkendelse af indsatsen.
  Blandt de mange inviterede er Trekantområdets Brandvæsen, Sydøstjyllands Politi og Hjemmeværnet.
  Arrangementet bliver afholdt i HAL 1 i Fredericia Idrætscenter fredag  kl. 15, hvor alle er velkomne til at deltage.
  